I. Štefanec, poslanec: (2007-12-11):
Pán predkladateľ spomenul viaceré fakty, hovoril, tak ako je pravda, o liberalizácii. Hovoril o výhradách Slovenskej pošty, ale hovoril najmä aj o výnosoch Slovenskej pošty. Ja mám za to, že by sme mali najmä hovoriť o dopadoch na občana, čo prinesie tento návrh zákona občanovi. Z tohto hľadiska, bohužiaľ, som presvedčený, že takýto návrh zákona by priniesol len zvýšenie poštovného a zvýšenie cien pre občana, pretože tu ide vlastne o posilnenie monopolu Slovenskej pošty v segmente zásielok do 50 g. Myslím si, že naším záujmom nie je posilňovanie monopolného postavenia žiadneho podniku, ale skôr posilňovanie konkurencie a tým pádom dosiahnutie lepších a efektívnejších služieb najmä pre ľudí. Pokiaľ by takýto návrh zákona sme v tejto snemovni schválili, tak myslím, že by to išlo aj proti európskej legislatíve, najmä proti smernici 2002/39/ES o liberalizácii poštového trhu. Na jednej strane je pravdou, že v tomto segmente sa dosť často aj v niektorých krajinách používa tzv. výhrada pošty, na druhej strane je realitou, že existuje aj úplná liberalizácia v niektorých krajinách Únie. A je len na nás, ako sa k tomuto zákonodarstvu postavíme. Sú krajiny v Únii, napr. Veľká Británia, Švédsko, Fínsko, Estónsko, kde je plne liberalizovaný trh aj v tomto segmente. A dokonca v Nemecku a Holandsku pripravujú plnú liberalizáciu od začiatku budúceho roka. Pozrime sa na to, čo by sa stalo z pohľadu štátneho rozpočtu, podnikateľa, z pohľadu občana. No z pohľadu štátneho rozpočtu obávam sa, že firmy, ktoré podnikajú v tomto segmente, a takýmto návrhom zákona by bolo znemožnené podnikať, tak by sa mohli obrátiť na medzinárodné inštitúcie vzhľadom na ochranu svojich investícií. A z tohto hľadiska je tu hrozba pre štátny rozpočet, že tieto pokuty by zaplatili daňoví poplatníci. Z hľadiska podnikateľského prostredia je to určite negatívny zásah do podnikania, pretože znamenalo by to zvýšenie nákladov najmä pre malých podnikateľov a živnostníkov. No a popri možnom zhoršení imidžu Slovenska v zahraničí v neposlednom rade, čo je najdôležitejšie, to je dopad na občanov, pre ktorých by to znamenalo zvýšenie služieb, pretože by sa de facto posilnil monopol Slovenskej pošty v tejto oblasti. Paradoxom je tiež situácia, že Slovenská pošta má osobitné oddelenie pre hybridné zásielky. A vlastne keby sme schválili tento návrh zákona, tak by Slovenská pošta konala protizákonne, pokiaľ by udržala takéto oddelenie v svojej štruktúre. Pokiaľ by tento návrh zákona prešiel, tak môže nastať situácia, že živnostníci, ktorí si vytlačia svoju faktúru do obálky a ktorí napíšu meno svojho adresáta na obálke, podajú ju niekomu pri priehradke, de facto by porušovali zákon, alebo niekto, klasický občan, by svoj odkaz napísal v obálke, napísal by meno adresáta a nevyužil by poštu, poslal by to len po kolegovi alebo nechal by to niekde v priehradke adresátovi, tak by takisto hrozilo porušenie zákona. Ďalej, na Slovensku máme veľa obcí a najviac v menej rozvinutých regiónoch, pre ktoré by mala táto novela zákona takisto negatívny dopad, lebo nevyužívajú poštu, jednoducho tie zásielky sú distribuované v rámci obcí. Myslím si teda, že nie je v našom záujme podporovať legislatívu, ktorá ide proti podnikateľom, proti štátnemu rozpočtu, ale najmä proti občanom. Myslím si, že by skôr sme mali podporovať konkurenčné prostredie, zdravú konkurenciu, a tým spôsobom dosahovať lepšie, efektívnejšie a lacnejšie služby pre ľudí. Na základe týchto dôvodov, dámy a páni, na základe § 73 ods. 3 písm. b) navrhujem, aby sa nepokračovalo v tomto rokovaní o návrhu zákona. Ďakujem veľmi pekne.